2020. gada 9. jūnijā Noteikumi Nr. 377

Rīgā (prot. Nr. 40 18. §)

**Grozījumi Ministru kabineta 2012. gada 18. decembra noteikumos Nr. 943 "Ārstniecības personu sertifikācijas kārtība"**

Izdoti saskaņā ar Ārstniecības likuma

29. panta pirmo daļu

Izdarīt Ministru kabineta 2012. gada 18. decembra noteikumos Nr. 943 "Ārstniecības personu sertifikācijas kārtība" (Latvijas Vēstnesis, 2013, 1. nr.; 2017, 26., 184. nr.) šādus grozījumus:

1. Svītrot 11.5. apakšpunktā vārdus "pamatojoties uz sertifikācijas komisijas priekšlikumu".

2. Aizstāt 17. punktā vārdus "uz četriem gadiem" ar vārdiem "uz laiku, ne īsāku par diviem gadiem un ne garāku par četriem gadiem".

3. Papildināt 20. punktu ar trešo un ceturto teikumu šādā redakcijā:

"Ja kompetentās pamatspecialitātes, apakšspecialitātes vai papild­specialitātes sertifikācijas komisijas sastāvā nav nevienas attiecīgajā ārstnieciskajā vai diagnostiskajā metodē sertificētas ārstniecības personas, sertifikācijas komisija var pieaicināt attiecīgas ārstniecības personas piedalīties komisijas darbā. Pieaicinātās ārstniecības personas pēc kompetentās sertifikācijas komisijas lūguma sertifikācijas padome apstiprina par komisijas locekļiem."

4. Izteikt 33. punktu šādā redakcijā:

"33. Sertifikācijas padome septiņu darbdienu laikā pēc šo noteikumu 32. punktā minētā priekšlikuma saņemšanas pieņem lēmumu par atteikumu piešķirt sertifikātu vai atļauj sertificējamai ārstniecības personai kārtot sertifikācijas eksāmenu. Lēmumu norāda sertifikācijas lapā (2. pielikums)."

5. Izteikt 46. punktu šādā redakcijā:

"46. Sertificējamā ārstniecības persona, kura nav nokārtojusi sertifikācijas eksāmenu, atkārtoti to var kārtot ne agrāk kā trīs mēnešus pēc šo noteikumu 42. punktā minētā lēmuma spēkā stāšanās dienas, uz sertifikāta iegūšanu pretendējot šo noteikumu III nodaļā minētajā kārtībā. Ja sertificējamā ārstniecības persona sertifikācijas eksāmenu nav nokārtojusi trīs reizes pēc kārtas, tad atkārtotu sertifikācijas eksāmenu var kārtot ne agrāk kā pēc gada."

6. Izteikt 54. punktu šādā redakcijā:

"54. Sertifikācijas padome pēc šo noteikumu 53. punktā minēto dokumentu saņemšanas pieņem lēmumu par profesionālās kvalifikācijas neformālā tālākizglītības pasākuma apstiprināšanu vai par atteikumu apstiprināt minēto tālākizglītības pasākumu."

7. Izteikt 61.2. apakšpunktu šādā redakcijā:

"61.2. resertificējamā ārstniecības persona nav iesniegusi visus šo noteikumu 47. punktā minētos dokumentus, ir būtiski nokavējusi šo dokumentu iesniegšanas termiņu vai iesniegtie dokumenti satur nepatiesu informāciju;".

8. Papildināt 83. punktu aiz vārda "noteikumu" ar skaitli un vārdu "4. punktā".

9. Aizstāt 1. pielikumā vārdus "(personas kods)" ar vārdiem "(personas kods vai ārstniecības personas identifikators)".

10. Izteikt 2. pielikuma 21.1. apakšpunktu šādā redakcijā:

"21.1. atļauts kārtot sertifikācijas eksāmenu (norādīt sertifikācijas eksāmena datumu (dd.mm.gggg)) [ ] [ ] .[ ] [ ] .[ ] [ ] [ ] [ ] ".

Ministru prezidents A. K. Kariņš

Veselības ministre I. Viņķele